b'\n_START_ARTICLE_\nFuglefangst p\xc3\xa5 F\xc3\xa6r\xc3\xb8yene\n_START_PARAGRAPH_\nFuglefangst er en del av landbruket p\xc3\xa5 F\xc3\xa6r\xc3\xb8yene, og har lange tradisjoner som bin\xc3\xa6ring for fiskerb\xc3\xb8nder. Fuglefangsten var f\xc3\xb8rst og fremst en del av naturalhusholdningen, og mistet betydning ved industrialiseringen av fiskeriet og innf\xc3\xb8ringen av pengehusholdning p\xc3\xa5 1900-tallet. Produkter fra fuglefangst er kj\xc3\xb8tt, egg og fj\xc3\xa6r, men bare fj\xc3\xa6rene har v\xc3\xa6rt eksportert i nevneverdig omfang. P\xc3\xa5 f\xc3\xa6r\xc3\xb8ysk omtales aktiviteten som fleyggj, jamf\xc3\xb8r verbet fleyga, \xc2\xab\xc3\xa5 fange fugl\xc2\xbb, eller som fuglavei\xc3\xb0a, \xc2\xabfugleveide\xc2\xbb. Det dominerende jaktbyttet er, og har v\xc3\xa6rt, lundefugl, som p\xc3\xa5 2000-tallet hekker i om lag 550\xc2\xa0000 par i fuglefjell langs kysten p\xc3\xa5 F\xc3\xa6r\xc3\xb8yene.\n_START_SECTION_\nMetoder\n_START_PARAGRAPH_\nDen vanligste fangstmetoden har v\xc3\xa6rt bruk av en fleygastong, en 6 alen (3,6 meter) lang stang av bambus eller glassfiber med en h\xc3\xa5v i enden. Stangen har en pigg i motsatt ende, slik at den kan festes i bakken. Stangen anvendes derfor ogs\xc3\xa5 som st\xc3\xb8tte under klatringen. Fuglefjellene er gjerne 300\xe2\x80\x93500 meter h\xc3\xb8ye, og det har derfor v\xc3\xa6rt vanlig \xc3\xa5 fire seg ned med tau, hvis det ikke er tilr\xc3\xa5delig \xc3\xa5 st\xc3\xa5 p\xc3\xa5 toppen. Med ansiktet vendt mot fjellveggen kan fangstmannen fire seg ned, mens 5\xe2\x80\x936 mann holder i tauet. Fangstmannen bruker stangen til \xc3\xa5 svinge seg inn p\xc3\xa5 hyllene. Hvis dette ikke er tilstrekkelig, kan han feste et ytterligere tau til en rob\xc3\xa5t nedenfor, og svinge opptil 30\xe2\x80\x9340 meter. For at den ikke skal unnslippe, m\xc3\xa5 fuglen fanges bakfra. N\xc3\xa5r fuglen har fl\xc3\xb8yet inn i nettet, m\xc3\xa5 fangstmannen vri om nakken p\xc3\xa5 den raskest mulig og gj\xc3\xb8re seg klar til neste._NEWLINE_En annen fangstmetode er fygling, der man bruker en kortere fyglingarstong med et st\xc3\xb8rre nett. Fangstmannen kryper bortover fjellhyllene og kaster nettet over hekkende fugler, og kan fange 8\xe2\x80\x9310 fugler i ett kast. Metoden er imidlertid beskrevet som \xc2\xab\xc3\xb8deleggende for rugefugl og unger som rives lett utfor\xc2\xbb. For \xc3\xa5 unng\xc3\xa5 \xc3\xa5 true bestanden, gikk metoden stort sett ut av bruk i f\xc3\xb8rste halvdel av 1900-tallet. Av samme grunn forb\xc3\xb8d man bruk av skytev\xc3\xa5pen i n\xc3\xa6rheten av fuglefjell, selv om man har skutt fugler til sj\xc3\xb8s._NEWLINE_For lundefugler, som holder til i sm\xc3\xa5 jordhuler, er det brukt en liten stokk med en krok i enden. \xc3\x85 draga lunda brukes s\xc3\xa5ledes for \xc3\xa5 f\xc3\xa5 fuglen ut av hulen, men hvis fangstmannen ikke sl\xc3\xa5r den raskt i hjel, vil den g\xc3\xa5 til angrep. Ettersom fangstmannen m\xc3\xa5 sitte p\xc3\xa5 huk eller kn\xc3\xa6rne, er han s\xc3\xa6rlig utsatt for \xc3\xa5 skli p\xc3\xa5 guano eller l\xc3\xb8st jorddekke p\xc3\xa5 berghyllene. Hunder har v\xc3\xa6rt brukt til \xc3\xa5 markere huler med fugler i. Den eldste skriftlige kilden som viser til denne fangstmetoden, er Hundebrevet fra andre halvdel av 1300-tallet._NEWLINE_F\xc3\xa6r\xc3\xb8yenes eneste bestand av havsule finnes p\xc3\xa5 Mykines, der man fanget den store fuglen mens den sov om natten. Fangstmannen firte seg ned p\xc3\xa5 berghyllene og vred om nakken p\xc3\xa5 flest mulig fugler f\xc3\xb8r noen gikk til angrep. Nattem\xc3\xb8rket gjorde fangsten s\xc3\xa6rlig risikabel. Man pleide \xc3\xa5 fange 400\xe2\x80\x93500 havsuler i \xc3\xa5ret p\xc3\xa5 Mykines. Havlireunger har v\xc3\xa6rt regnet som en delikatesse, og langt p\xc3\xa5 vei blitt fanget p\xc3\xa5 samme m\xc3\xa5te som lundefugler, men kan ogs\xc3\xa5 fanges p\xc3\xa5 nattestid n\xc3\xa5r den er eldre og sitter utenfor hulen._NEWLINE_P\xc3\xa5 1900-tallet begynte helsemyndighetene \xc3\xa5 uttrykke bekymring for fangstmennenes arbeidsforhold.\n_START_SECTION_\nOmfang\n_START_PARAGRAPH_\nDe viktigste stedene for fuglefangst har ligget nord og vest p\xc3\xa5 \xc3\xb8yene. Ellers kan nevnes nord for Vestmanna p\xc3\xa5 vestkysten av Streymoy, mellom G\xc3\xa1sadalur og Sl\xc3\xa6ttanes p\xc3\xa5 V\xc3\xa1gar, mellom Ei\xc3\xb0i og Gj\xc3\xb3gv p\xc3\xa5 Eysturoy samt holmen Tr\xc3\xb8llh\xc3\xb8vdi ved Sandoy, i tillegg til \xc3\xb8yene Mykines, Su\xc3\xb0uroy, St\xc3\xb3ra D\xc3\xadmun, L\xc3\xadtla D\xc3\xadmun, Kalsoy, Kunoy, Vi\xc3\xb0oy og Fugloy. Bonden p\xc3\xa5 St\xc3\xb3ra D\xc3\xadmun var alene om sitt fuglefjell._NEWLINE_Niclas Hansen fra Mykines erindret \xc3\xa5 ha fanget om lag 100 lundefugler daglig, med en personlig rekord p\xc3\xa5 870. Fra flere hold har det v\xc3\xa6rt fortalt om fangstrekorder p\xc3\xa5 rundt 1\xc2\xa0000 fugler p\xc3\xa5 \xc3\xa9n mann p\xc3\xa5 \xc3\xa9n dag._NEWLINE_If\xc3\xb8lge Emilius L\xc3\xb8bners nedtegnelser ble det fanget 4\xc2\xa0200 fugler p\xc3\xa5 Nor\xc3\xb0oyar i 1813, hvorav halvparten p\xc3\xa5 Vi\xc3\xb0arei\xc3\xb0i. Disse tallenes p\xc3\xa5litelighet er trukket i tvil. Rundt \xc3\xa5r 1900 fanget man rundt 70\xc2\xa0000 lundefugler \xc3\xa5rlig p\xc3\xa5 Mykines, og i noen \xc3\xa5r n\xc3\xa6rmere 100\xc2\xa0000 p\xc3\xa5 Vi\xc3\xb0oy. I 1939 estimerte man en \xc3\xa5rlig fangst av 200\xc2\xa0000 lundefugler og 140\xc2\xa0000 lomvier p\xc3\xa5 F\xc3\xa6r\xc3\xb8yene. I 1940-\xc3\xa5rene estimerte man stadig en \xc3\xa5rlig fangst p\xc3\xa5 250\xc2\xa0000 fugler._NEWLINE_En annen form for fuglejakt foregikk i \xc3\xa5rene 1741\xe2\x80\x931881. Alle menn utenfor T\xc3\xb3rshavn var p\xc3\xa5lagt \xc3\xa5 levere inn ett nebb fra rovfugler eller to nebb fra visse andre fugler i \xc3\xa5ret, hvilket ble kalt nebbtoll. Manglende innlevering medf\xc3\xb8rte b\xc3\xb8ter.'